Philippes comte de Valois, d’Anjou, du Maine, de Chartres et de Perche, a tous ceux qui verront ces présentes lettres, salut. Sachenttuit que comme Mgr. le roi eut achesté et retenu pour soi, ou ses gens pour luy, la maison que l’en dit Grez, certains boys, héritaiges avec autres choses appartenantes à ladite maison, séants en la chastellenie de Tournant; laquelle maison et héritaiges furent de jadis messire Pierre de Grez, évesque d’Aucerre, et du mareschal de Grez son frère; lesquels héritaiges furent vendus par titre d’achat par criz et par subhastations solempnellement faites, selon la coustume du pays, pour certaine quantité d’argent en quoy ledit évesque estoit tenu et obligé à Mgr. le roy: nous ait cessé et transporté tout le droit, l’action et toute la raison qu’il avoit et pouvoit avoir esdits héritaiges, pour certaine quantité d’argent, sus ce que nous en pussions ordonner et faire nostre plaine voulenté comme de nostre propre héritaige. Depuis ces choses ainsi faites, maistre Pierre de la Mote, trésorier d’Aucerre, hoirs et exécuteur dudit évesque soit venu pardevant les présidents de Mgr. le roi, à Paris, et ait accordé et voulu pardevant eux, que nous ledit héritaige appelé Grez, et toutes les appartenances, en le maniere que Mgr. le roy le nous transporta, le tenons et passeons et façons come de nostre propre chose, et nous a ledit maistre Pierre, comme hoir et exécuteur, délaissé tout le droit, l’action et toute la raison qu’il avoit et pouvoit avoir oudit héritaige par quelquonque cause ou raison que ce fust, sans ce que jamais y puisse rien demander ne réclamer par soy ne par autre. Et sont les choses dessus dites plus clèrement divisées en deux pères de lettres les unes de.... vendition et du transport que Mgr. le roy nous a fait dudit héritaige, et les autres de l’accord fait par ledit messire Pierre comme hoir et exécuteur dudit évesque. Et nous considérants les bons et agréables services que nostre amé et féal chambellan Jehan d’Andresel nous a fait et fait chaque jour, de certaine science et de grace espéciale, en rémunération de ses services, donnons, octroyons audit Jehan et à ses hoirs.... tout le droit et action que nous avons et povons avoir oudit héritaige, etc. En tesmoing desquelles choses nous avons fait mettre notre scel en ses présentes lettres. Donné au Gué de Mauny, ou mois d’avril, l’an de grâce mil trois cens vint et sept. Ainsi signé par monsieur P., monsieur d’Alançon et son conseil: J. Remi.